Θέα της πόλης Γουεντζόου
Η **Γουεντζόου** (προφέρεται [wə́n.ʈʂóʊ] ( ακούστε) Γουεντζοουνέζικα: Yuziou [ʔy33-11 tɕiɤu33-32], απλοποιημένα Κινέζικα: 温州; παραδοσιακά Κινέζικα: 溫州; Πίνγιν: Wēnzhōu) είναι πόλη νομαρχικού επιπέδου στη νοτιοανατολική επαρχία Τζετζιάνγκ στη Λαϊκή Δημοκρατία της Κίνας. Η Γουεντζόου βρίσκεται στα ακραία νοτιοανατολικά της επαρχίας Τζετζιάνγκ με τα σύνορά της να συνδέονται με τη Λισουέι στα δυτικά, την Ταιτζόου στα βόρεια και τη Φουτζιέν στα νότια. Περιβάλλεται από βουνά, τη θάλασσα της Ανατολικής Κίνας και 436 νησιά, ενώ τα πεδινά της βρίσκονται σχεδόν εξ ολοκλήρου κατά μήκος της ακτής της Ανατολικής Κίνας, η οποία έχει μήκος περίπου 355 χιλιόμετρα. Το μεγαλύτερο μέρος της περιοχής Γουεντζόου είναι ορεινό, καθώς σχεδόν το 76% της επιφάνειας 11.784 τετραγωνικών χιλιομέτρων κατατάσσεται ως βουνά και λόφοι. Λέγεται ότι η Γουεντζόου έχει 7/10 βουνά, 1/10 νερό και 2/10 χωράφια. Κατά την κινεζική απογραφή του 2010, 3.039.500 άνθρωποι ζούσαν στην αστική περιοχή της Γουεντζόου. Η περιοχή που υπάγεται στη δικαιοδοσία της (η οποία περιλαμβάνει δύο περιφερειακές πόλεις και έξι κομητείες) κατείχε πληθυσμό 9.122.100, εκ των οποίων το 31,16% είναι μη ντόπιοι κάτοικοι προερχόμενοι εκτός της Γουεντζόου.

Αρχικά γνωστή ως **Γιονγκτζιά** (Κινέζικα: 永嘉), η Γουεντζόου ήταν λιμάνι, το οποίο παραμένει καλά διατηρημένο ακόμα και σήμερα. Βρίσκεται σε ορεινή περιοχή και, ως εκ τούτου, έχει απομονωθεί από το μεγαλύτερο μέρος της ιστορίας της υπόλοιπης χώρα, καθιστώντας τον τοπικό πολιτισμό και τη γλώσσα πολύ ξεχωριστή όχι μόνο από την υπόλοιπη Κίνα αλλά και από γειτονικές περιοχές. Η πόλη είναι επίσης η πατρίδα πολλών μεταναστών στην Ευρώπη και στις Ηνωμένες Πολιτείες, με πολλούς από αυτούς τους Γουεντζοουνέζους να είναι επιχειρηματίες που ξεκινούν εστιατόρια, λιανικές και χονδρικές επιχειρήσεις. Οι κάτοικοι της Γουεντζόου αποτελούν έναν μεγάλο αριθμό ανάμεσα στους Κινέζους κατοίκους της Ιταλίας, όπου σε ορισμένες περιοχές όπως η Τοσκάνη, αποτελούν το 90% όλων των Κινέζων κατοίκων. Σημαντικές συγκεντρώσεις Γουεντζοουνέζων μπορούν επίσης να βρεθούν σε όλη τη Γαλλία και την Ισπανία.

Κλίμα
-----

Η Γουεντζόου αντλεί το σημερινό της όνομα από το κλίμα της και έχει υγρό υποτροπικό κλίμα (Κέππεν: Cfa) με μικρούς χειμώνες και μακρά, ζεστά, υγρά καλοκαίρια. Τα καλοκαίρια είναι παρόμοια με αυτά της υπόλοιπης επαρχίας, αλλά ο χειμώνας είναι πολύ πιο ήπιος, εν μέρει λόγω της νότιας τοποθεσίας και εν μέρει λόγω της προστατευτικής επίδρασης των γύρω βουνών. Η μηνιαία μέση θερμοκρασία ενός εικοσιτετράωρου κυμαίνεται από 8,0 °C τον Ιανουάριο έως 28,0 °C τον Ιούλιο και τον Αύγουστο, ενώ ο ετήσιος μέσος όρος είναι 18,08 °C. Έντονες βροχοπτώσεις εμφανίζονται στα τέλη της άνοιξης και στις αρχές του καλοκαιριού λόγω της Ασιατικής περιόδου βροχών, ενώ οι τυφώνες αποτελούν συνήθως απειλή το δεύτερο μισό του καλοκαιριού προκαλώντας σημαντικές ζημιές και καταστροφές. Με μηνιαίο ποσοστό πιθανής ηλιοφάνειας που κυμαίνεται από 26% τον Μάρτιο έως 53% τον Αύγουστο, η πόλη δέχεται 1.706 ώρες έντονης ηλιοφάνειας ετησίως.

| Κλιματικά δεδομένα Γουεντζόου (1971−2000) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 25.6 | 26.2 | 29.5 | 31.3 | 35.7 | 36.8 | 39.6 | 38.1 | 38.0 | 35.0 | 29.4 | 25.9 | 39,6 |
| Μέση Μέγιστη °C (°F) | 12.2 | 12.4 | 15.3 | 20.6 | 24.7 | 28.3 | 32.2 | 31.9 | 28.8 | 24.8 | 20.1 | 15.2 | 22,2(72,0) |
| Μέση Μηνιαία °C (°F) | 8.0 | 8.5 | 11.4 | 16.3 | 20.8 | 24.6 | 28.0 | 28.0 | 24.9 | 20.4 | 15.5 | 10.4 | 18,1 |
| Μέση Ελάχιστη °C (°F) | 5.0 | 5.7 | 8.6 | 13.3 | 18.0 | 22.0 | 25.0 | 25.0 | 21.9 | 17.2 | 12.1 | 6.9 | 15,1(59,1) |
| Χαμηλότερη Ελάχιστη °C (°F) | −4.5 | −3.9 | −1.7 | 2.4 | 9.0 | 14.9 | 17.9 | 19.1 | 13.7 | 5.7 | 0.2 | −3.5 | −4,5 |
| Υετός mm (ίντσες) | 58,3 | 82,7 | 145,1 | 161,7 | 203,4 | 245,5 | 178,4 | 250,1 | 204,9 | 95 | 74,7 | 42,6 | 1,742,4 |
| % υγρασίας | 76 | 79 | 82 | 83 | 84 | 88 | 84 | 82 | 81 | 77 | 74 | 72 | 80,2 |
| Μέσες ημέρες κατακρημνίσεων (≥ 0.1 mm) | 13.5 | 14.8 | 19.0 | 18.4 | 18.4 | 18.1 | 14.7 | 16.6 | 13.4 | 10.3 | 9.4 | 8.1 | 174,7 |
| Μέσες μηνιαίες ώρες ηλιοφάνειας | 113.2 | 90.5 | 96.4 | 119.5 | 122.0 | 126.9 | 214.8 | 213.3 | 166.2 | 157.0 | 138.2 | 148.0 | 1.706,0 |
|
| Ποσοστό πιθανής ηλιοφάνειας | 35 | 29 | 26 | 31 | 29 | 31 | 51 | 53 | 45 | 44 | 43 | 46 | 463 |
| *Πηγή: China Meteorological Administration* |

Μεταφορά
--------

### Μέσω αέρα

Το διεθνές αεροδρόμιο Γουεντζόου Λονγκγουάν εξυπηρετεί την περιοχή της Γουεντζόου, με προγραμματισμένες πτήσεις προς μεγάλες πόλεις της ηπειρωτικής Κίνας, καθώς και το Χονγκ Κονγκ και το Μακάο. Νέες απευθείας αεροπορικές διαδρομές προς την Ταϊπέι και το νησί Τσετζού της Νότιας Κορέας εισήχθησαν το 2012. Το αεροδρόμιο βρίσκεται στα νοτιοανατολικά της πόλης (περίπου 20 χιλιόμετρα). Έχει βαθμολογηθεί ως πολιτικό αεροδρόμιο κατηγορίας Β, εξυπηρετώντας πληθυσμό 20 εκατομμυρίων ατόμων που εκτείνεται στις περιοχές Γουεντζόου, Ταϊτζόου και Λισουέι της Τζετζιάνγκ και Νίνγκντε του γειτονικού Φουτζιάν. Το συσχετισμένο ΑΕΠ της περιοχής φτάνει τα 300 δισεκατομμύρια RMB.

### Μέσω σιδηροδρόμου

Λόγω της γεωγραφικής θέσης της Γουεντζόου, είναι δύσκολο να κατασκευαστεί σιδηρόδρομος για να την συνδέσει με άλλες πόλεις. Ο πρώτος σιδηρόδρομος του Γουεντζόου, ο σιδηρόδρομος Τζίνχουα-Γουεντζόου, άνοιξε στις 11 Ιουνίου του 1998. Ο σιδηρόδρομος τρέχει βορειοδυτικά προς το Τζίνχουα και λειτουργεί από την Τζίνγκγουεν σιδηροδρομική εταιρία. Ο σιδηρόδρομος έχει συνολικό μήκος 251 χιλιομέτρων, συμπεριλαμβανομένων 135 γεφυρών μήκους 14 χιλιομέτρων, 96 σήραγγες μήκους 35 χιλιομέτρων. Ο σιδηρόδρομος Τζίνγουεν ήταν ο πρώτος στην Κίνα που κατασκευάστηκε με τοπικό κεφάλαιο και αυτός που γέννησε την πρώτη τυποποιημένη μετοχική επιχείρηση της Κίνας: ανάπτυξη σιδηροδρόμων Τζέτζιανγκ Τζίνγουεν και Σία ΕΠΕ.

Παραπομπές
----------

1. ↑  *Seventh National Population Census of the People's Republic of China*. tjj.zj.gov.cn/art/2021/5/13/art\_1229129205\_4632764.html.
2. ↑  «Geography». *Wenzhou Government's Official Web Portal*. Αρχειοθετήθηκε από το πρωτότυπο στις 10 Ιουλίου 2018. Ανακτήθηκε στις 10 Ιουλίου 2018.  (στα Αγγλικά)
3. ↑  «αρχειοθετημένη αντιγραφή» 浙江第六次全国人口普查数据公布 温州常住人口最多-浙江|第六次全国人口普查|数据-浙江在线-浙江新闻. *Zjnews.zjol.com.cn* (στα Κινεζικά). Αρχειοθετήθηκε από το πρωτότυπο στις 23 Ιουλίου 2011. Ανακτήθηκε στις 28 Αυγούστου 2011.
4. ↑  «Perry–Castañeda Library Map Collection: Historical Maps of China». Αρχειοθετήθηκε από το πρωτότυπο στις 21 Αυγούστου 2010. Ανακτήθηκε στις 24 Αυγούστου 2010.
5. ↑  Hooper, John (18 Νοεμβρίου 2010). «Made in little Wenzhou, Italy: the latest label from Tuscany». *The Guardian*.
6. ↑  Krause, Elizabeth L. (2015). «Fistful of Tears": Encounters with Transnational Affect, Chinese Immigrants and Italian Fast Fashion». *University of Massachusetts Amherst Anthropology Department Faculty Publication Series*: 31. .
7. ↑  Ceccagno, Antonella. *City Making and Global Labor Regimes: Chinese Immigrants and Italy's Fast Fashion Industry*. σελ. 109.
8. ↑  
中国地面国际交换站气候标准值月值数据集（1971－2000年） (στα Κινεζικά). China Meteorological Administration. Αρχειοθετήθηκε από το πρωτότυπο στις 16 Οκτωβρίου 2013. Ανακτήθηκε στις 27 Μαΐου 2010.
9. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 31 Δεκεμβρίου 2013. Ανακτήθηκε στις 31 Δεκεμβρίου 2013.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 242206862
* GND: 4269760-8

 |

 |